Toshkentdagi mehribonlik uyi tarbiyalanuvchilari hamshiraning binoga kirishiga qarshilik qilib, plakatlar ko'tarib chiqdi — video

Toshkent shahar Yunusobod tumani Markaz-5 da joylashgan 21-sonli Mehribonlik uyida tarbiyalanuvchilari plakatlar bilan ko'chaga chiqdi. Bugun.uz muxbiri voqeaga joyiga borib, vaziyatni o'rgandi.
Dastlab ijtimoiy tarmoqlarda Mehribonlik uyida tarbiyalanuvchilar ko'chaga plakatlar bilan chiqqani aks etgan videolar tarqalgan. Keyinchalik esa, mehribonlik uyi xodimlari bolalarni binoga olib kirib ketgan.

Nova24 xabar qilishicha, Mehribonlik uyi xodimlaridan biri ish vaqti bo'lmagani sabab vaziyatga izoh berishdan bosh tortgan. Voqea joyiga jurnalistlar kiritilmayapti, huquq tartibot xodimlari ma'lumot olishga to'sqinlik qilishmoqda.

Voqea joyiga Toshkent shahar hokimi va bolalar huquqlari bo'yicha ombudsman yetib keldi. Ichkarida yig'ilish bo'layotgani aytilmoqda.

Toshkent shahar xalq ta'limi bosh boshqarmasining ma'lum qilishicha, tarbiyalanuvchilar mazkur tarbiya muassasasi hamshirasi Z.K ni Mehribonlik uyi binosiga kirishiga qarshilik ko'rsatmoqchi bo'lishgan. Muassasaga huquqni muhofaza qiluvchi organlar vakillari zudlik bilan yetib kelgan hamda vaziyatni yumshatishgan.
Hozirda holat yuzasidan tegishli tartibda surishtiruv ishlari olib borilayotgani aytilgan.
Avvalroq Toshkentdagi mehribonlik uyi tarbiyalanuvchisiga o'qituvchi zo'ravonlik qilgani aniqlangandi. Shuningdek, shahar xalq ta'limi bosh boshqarmasi mazkur tarbiyachi bilan tuzilgan mehnat shartnomasi bekor qilinganini ma'lum qilgan.